Օլեգ Բելավենցև

**Օլեգ Եվգենևիչ Բելավենցև** (. ), ռուս ռազմական և պետական գործիչ։ Ռուսաստանի Դաշնության հերոս (2014): 2020 թվականից Նիկարագուայի պատվո հյուպատոս Ղրիմի Հանրապետությունում:

Ռուսաստանի Դաշնության նախագահի լիազոր ներկայացուցիչ Հյուսիսկովկասյան դաշնային օկրուգում (28 հուլիսի 2016 — 26 հունիսի 2018): Ռուսաստանի Դաշնության Անվտանգության խորհրդի իսկական անդամ (2016—2018):

Ռուսաստանի Դաշնության 1-ին դասի իսկական պետական խորհրդական (2014): Փոխծովակալ (1999):

«Անջատողական գործողությունների ու քաղաքականության ակտիվ պաշտպանության համար» գտնվում է Եվրոպական Միության բոլոր երկրների, Մեծ Բրիտանիայի, ԱՄՆ-ի և մի շարք այլ երկրների պատժամիջոցների տակ:

## Կենսագրություն
Ծնվել է 1949 թվականի սեպտեմբերի 15-ին Ռուսաստանի Դաշնության Պսկովի մարզի Օստրով քաղաքում, գվարդիայի գնդապետ Եվգենի Բելավենցևի (1921—2008) ընտանիքում:

1971 թվականին ավարտել է Սևաստոպոլի ռազմածովային ճարտարագիտական բարձրագույն ուսումնարանը, ծառայության անցել Հյուսիսային նավատորմում. ընդ որում՝ ծառայել է ատոմային սուզանավերում: Հետագայում ավարտել է ռազմա-դիվանագիտական ակադեմիան: Կարիերան սկսելով կրտսեր սպայական պաշտոններ վարելով՝ հասել է փոխծովակալի կոչման: Կարիերա է արել նաև դիվանագիտության ասպարեզում. նշանակվել է Լոնդոնում խորհրդային դեսպանատան գիտության և տեխնիկայի գծով երրորդ քարտուղար: 1985 թվականի ապրիլի 24-ին նա խորհրդային այն վեց դիվանագետների թվում էր, որոնք վտարվեցին Միացյալ Թագավորությունից լրտեսության կասկածանքով: Դրանից հետո Բելավենցևը ծառայել է Գերմանիայի Դեմոկրատական Հանրապետությունում: Խորհրդային Միության փլուզումից հետո Բելավենցևը դարձել է «Ռոսվուրուժենիե»-ի՝ Ռուսաստանի հիմնական զինավաճառային գործակալության փոխտնօրենը:

2001-ից 2012 նա եղել է «Էմերկոմ» ռուսական պետական գործակալության տնօրեն,  ղեկավարել է արտակարգ իրավիճակների նախարարության մարդասիրական աշխատանքները: Ընդ որում՝ լինելով արտակարգ իրավիճակների նախարար Սերգեյ Շոյգուի ենթական, իր պաշտոնավարման ընթացքում հիմնել է մասնավոր ընկերություններ, որոնց շնորհվել են նախարարության պայմանագրեր՝ միջազգային մարդասիրական ծրագրեր իրականացնելու համար։   *Կազմակերպված հանցավորության և կոռուպցիայի հաղորդման նախագիծ* կոչվող կազմակերպության / Organized Crime and Corruption Reporting Project-ի տվյալներով՝ Բելավենցևի հիմնած այդ ընկերությունները հարյուրավոր միլիոնների պայմանագրեր են ստացել պետական այն կառույցներից, որոնք գործում էին նրա ենթակայության ներքո:  Բելավենցևին է պատկանում «Զառուբեժտեխկոմպրոեկտ» ընկերության բաժնետոմսերի 60%-ը, 10-ական տոկոս էլ բաժին է հասել  EMERCOM-ի ներկայիս տնօրեն Ալեքսանդր Մորդովսկուն, «Էմերկոմ»-ի հաշվապահ Թամարա Միխայլովային և Սերգեյ Իվանովին, ով Բելավենցևի առաջին տեղակալն էր «Էմերկոմ»-ում:

2012 թվականին Բելավենցևը Շոյգուին հետևելով մեկնել է Մոսկվա, որտեղ ղեկավարում էր Մոսկվայի մարզի նահանգապետի և Մոսկվայի մարզի կառավարության ընդհանուր գործերի բաժինը: Այն բանից հետո, երբ Շոյգուն նշանակվեց պաշտպանության նախարար, Բելավենցևը դարձավ «Սլավյանկա» ընկերության գլխավոր տնօրենը. «Սլավյանկա»-ն նախարարությունների կողմից վերահսկվող խոշորագույն ընկերություններից է:

2014 թվականի մարտի 21-ին Բելավենցևը նշանակվել է Ռուսաստանի Դաշնության նախագահի պատվիրակ ( *Ռուսաստանի Դաշնության Նախագահի լիազոր ներկայացուցիչ*) Ղրիմի նորաստեղծ  դաշնային օկրուգում:  Նրա նշանակումը համընկել է դաշնային այդ նոր շրջանի կազմավորման հետ։  

2016 թվականի հուլիսի 28-ին Ղրիմի դաշնային օկրուգը վերացվել և միացվել է Հարավային դաշնային օկրուգին ՝ «կառավարումը բարելավելու նպատակով»։ Նույն օրը Բելավենցևը նշանակվել է ՌԴ նախագահի պատվիրակ Հյուսիսկովկասյան դաշնային օկրուգում։  2018 թվականի հունիսի 26-ին նրան այդ պաշտոնում փոխարինել է Ալեքսանդր Մատովնիկովը։

### Պատժամիջոցներ
Դեռևս 2014 թվականին Բելավենցևի նկատմամբ Մեծ Բրիտանիայի կառավարության կողմից կիրառվել են պատժամիջոցներ ռուս-ուկրաինական պատերազմի կապակցությամբ:

Շուտով նա հայտնվել է նաև այն մարդկանց ցուցակում, որոնց նկատմամբ Ղրիմ ռուսական ներխուժման կապակցությամբ պատժամիջոցներ են կիրառվել  Եվրամիության և Միացյալ Նահանգների կողմից:

## Եկամուտներ
2014 թվականին Օլեգ Բելավենցևի եկամուտները կազմել են 79,5 միլիոն ռուբլի. դա ամենաբարձր ցուցանիշն էր ՌԴ նախագահի վարչակազմում:

Մի շարք լրագրողներ պնդում են, որ Օլեգ Բելավենցևը Սերգեյ Շոյգուի մտերիմ ընկերն է և բազմամիլիարդանոց անշարժ գույքեր է ձեռք բերել Սևաստոպոլում ու Ղրիմում:

## Պարգևներ

* Ռուսաստանի Դաշնության հերոսի Ոսկե աստղ
* «Զինվորական վաստակի համար» շքանշան
* Պատվո շքանշան
* Կարմիր աստղի շքանշան
* «Պարտքին հավատարմության համար» շքանշան (Ղրիմի Հանրապետություն, 8 ապրիլի 2015 թվական);
* Ղրիմի Հանրապետության պատվավոր քաղաքացի (17 փետրվարի 2016 թվական)
* «Ղրիմի վերադարձի համար» մեդալ (17 մարտի 2014 թվական)
* ԽՍՀՄ-ի և Ռուսաստանի Դաշնության այլ մեդալներ

## Ծանոթագրություններ

## Արտաքին հղումներ
* Военный совет // Радио Эхо Москвы, 23.03.2013
* Кому расчищать авгиевы конюшни Сердюкова?
* КРЫМ НАШ. КАК ДРУГ ШОЙГУ СТАЛ ХОЗЯИНОМ ПОЛУОСТРОВА
* 

Կատեգորիա:1949 ծնունդներ
Կատեգորիա:Ապրող անձինք
Կատեգորիա:Գլխավոր հետախուզական վարչության աշխատակիցներ
Կատեգորիա:Ռուս ծովակալներ
Կատեգորիա:Ռուսաստանի Դաշնության հերոսներ
Կատեգորիա:Ռուսաստանի քաղաքական գործիչներ
Կատեգորիա:ՎՀ/թեմա 4